Document ID: 32014R0588

ΚΑΝΟΝΙΣΜΌΣ (ΕΕ) αριθ. 588/2014 ΤΗΣ ΕΠΙΤΡΟΠΉΣ
της 2ας Ιουνίου 2014
για την τροποποίηση των παραρτημάτων III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για το πορτοκαλέλαιο, την Phlebiopsis gigantea, το γιββερελλικό οξύ, την Paecilomyces fumosoroseus στέλεχος FE 9901, τον πυρηνικό πολυεδρικό ιό του Spodoptera littoralis, τον πυρηνικό πολυεδρικό ιό του Spodoptera exigua, τον Bacillus firmus I-1582, το S-αψισικό οξύ, το L-ασκορβικό οξύ και τον πυρηνικό πολυεδρικό ιό του Helicoverpa armigera μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1,
Εκτιμώντας τα ακόλουθα:
(1)
Για το γιββερελλικό οξύ έχουν καθοριστεί ανώτατα όρια καταλοίπων (ΑΟΚ) στο μέρος A του παραρτήματος III του κανονισμού (ΕΚ) αριθ. 396/2005. Για την Phlebiopsis gigantea, την Paecilomyces fumosoroseus στέλεχος FE 9901, τον πυρηνικό πολυεδρικό ιό του Spodoptera littoralis, τον πυρηνικό πολυεδρικό ιό του Spodoptera exigua, τον Bacillus firmus I-1582, το πορτοκαλέλαιο, το S-αψισικό οξύ, το L-ασκορβικό οξύ και τον πυρηνικό πολυεδρικό ιό του Helicoverpa armigera δεν είχαν καθοριστεί ειδικά ΑΟΚ ούτε είχαν συμπεριληφθεί οι συγκεκριμένες ουσίες στο παράρτημα IV του κανονισμού (ΕΚ) αριθ. 396/2005· επομένως, ισχύει η εξ ορισμού τιμή 0,01 mg/kg που προβλέπεται στο άρθρο 18 παράγραφος 1 στοιχείο β) του εν λόγω κανονισμού.
(2)
Όσον αφορά την Phlebiopsis gigantea (2), την Paecilomyces fumosoroseus στέλεχος FE 9901 (3), τον πυρηνικό πολυεδρικό ιό του Spodoptera littoralis (4), τον πυρηνικό πολυεδρικό ιό του Spodoptera exigua (5), τον Bacillus firmus I-1582 (6) και τον πυρηνικό πολυεδρικό ιό του Helicoverpa armigera (7), η Ευρωπαϊκή Αρχή για την Ασφάλεια των Τροφίμων («η Αρχή») κατέληξε στο συμπέρασμα ότι οι εν λόγω ουσίες δεν είναι παθογόνες για τον άνθρωπο και δεν απαιτείται ποσοτική εκτίμηση του κινδύνου για τους καταναλωτές. Με βάση αυτό το συμπέρασμα, η Επιτροπή θεωρεί ενδεδειγμένο να περιληφθούν οι εν λόγω ουσίες στο παράρτημα IV του κανονισμού (ΕΚ) αριθ. 396/2005.
(3)
Όσον αφορά το πορτοκαλέλαιο (8), η Αρχή δεν κατέληξε σε συμπέρασμα σχετικά με την εκτίμηση του διατροφικού κινδύνου για τους καταναλωτές, επειδή ορισμένες πληροφορίες δεν ήταν διαθέσιμες και ήταν αναγκαία περαιτέρω εξέταση από τους διαχειριστές κινδύνου. Το πορτοκαλέλαιο είναι φυσικό φυτικό έλαιο και χρησιμοποιείται ως αρωματική ουσία στην ιατρική και σε τρόφιμα. Γι' αυτό θεωρείται σκόπιμο να περιληφθεί η ουσία αυτή προσωρινά στο παράρτημα IV του κανονισμού (ΕΚ) αριθ. 396/2005 και όσο εκκρεμεί η υποβολή αιτιολογημένης γνώμης της EFSA σύμφωνα με το άρθρο 12 παράγραφος 1.
(4)
Όσον αφορά το γιββερελλικό οξύ (9), η Αρχή δεν μπόρεσε να καταλήξει σε συμπέρασμα σχετικά με την εκτίμηση του διατροφικού κινδύνου για τους καταναλωτές, επειδή ορισμένες πληροφορίες δεν ήταν διαθέσιμες και ήταν αναγκαία περαιτέρω εξέταση από τους διαχειριστές κινδύνου. Το γιββερελλικό οξύ είναι ουσία που υπάρχει σε ευρύ φάσμα φυτών. Η Αρχή δεν πρότεινε ΑΟΚ για τα σταφύλια, επειδή φάνηκε ότι τα υπολείμματα ήταν κάτω από το όριο ποσοτικού προσδιορισμού (LOQ) στα κατεργασμένα δείγματα και στα δείγματα ελέγχου και επειδή δεν θα ήταν δυνατόν να γίνει διάκριση μεταξύ εξωγενούς και φυσικού γιββερελλικού οξέος. Για τους λόγους αυτούς, θεωρείται σκόπιμο να περιληφθεί η ουσία αυτή προσωρινά στο παράρτημα IV του κανονισμού (ΕΚ) αριθ. 396/2005 και όσο εκκρεμεί η υποβολή αιτιολογημένης γνώμης της EFSA σύμφωνα με το άρθρο 12 παράγραφος 1.
(5)
Όσον αφορά το S-αψισικό οξύ (10), η Αρχή δεν μπόρεσε να καταλήξει σε συμπέρασμα για την εκτίμηση του διατροφικού κινδύνου για τους καταναλωτές, επειδή ορισμένες πληροφορίες δεν ήταν διαθέσιμες και ήταν αναγκαία περαιτέρω εξέταση από τους διαχειριστές κινδύνου. Το S-αψισικό οξύ είναι ουσία που υπάρχει στα φυτά. Γι' αυτό, θεωρείται σκόπιμο να περιληφθεί η ουσία αυτή προσωρινά στο παράρτημα IV του κανονισμού (ΕΚ) αριθ. 396/2005 και όσο εκκρεμεί η υποβολή αιτιολογημένης γνώμης της EFSA σύμφωνα με το άρθρο 12 παράγραφος 1.
(6)
Όσον αφορά το L-ασκορβικό οξύ, η Αρχή κατέληξε στο συμπέρασμα (11) ότι είναι σκόπιμο να περιληφθεί η εν λόγω ουσία στο παράρτημα IV του κανονισμού (ΕΚ) αριθ. 396/2005.
(7)
Με βάση την επιστημονική γνώμη και τα συμπεράσματα της Αρχής, και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 5 παράγραφος 1 και του άρθρου 14 παράγραφος 2 του κανονισμού (ΕΚ) αριθ. 396/2005.
(8)
Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Στο παράρτημα III του κανονισμού (ΕΚ) αριθ. 396/2005, η στήλη για το γιββερελλικό οξύ διαγράφεται.
2. Στο παράρτημα IV προστίθενται κατ' αλφαβητική σειρά οι ακόλουθες εγγραφές: «πορτοκαλέλαιο (12)», «Phlebiopsis gigantea», «γιββερελλικό οξύ (12)», «Paecilomyces fumosoroseus στέλεχος FE 9901», «πυρηνικός πολυεδρικός ιός του Spodoptera littoralis», «πυρηνικός πολυεδρικός ιός του Spodoptera exigua», «Bacillus firmus I-1582», «S-αψισικό οξύ (12)», «L-ασκορβικό οξύ» και «πυρηνικός πολυεδρικός ιός του Helicoverpa armigera».
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουνίου 2014.

Labels: 0
3
17
6